«Πράσινο φως» στον ξενοφοβικό νόμο «Σταματήστε τον Σόρος» που προβλέπει την άσκηση ποινικών διώξεων σε μη κυβερνητικές οργανώσεις που παρέχουν βοήθεια σε παράτυπους μετανάστες, άναψε σήμερα το κοινοβούλιο της Ουγγαρίας.

Ο νόμος αυτός, που αποτέλεσε προεκλογική υπόσχεση του πρωθυπουργού Βίκτορ Όρμπαν, υιοθετήθηκε με ψήφους 160 υπέρ έναντι 18 κατά.

Έχει γίνει γνωστός ως «Σταματήστε τον Σόρος» καθώς ο Όρμπαν έχει κατηγορήσει μη κυβερνητικές οργανώσεις, που χρηματοδοτούνται από τον γεννημένο στη Βουδαπέστη δισεκατομμυριούχο Τζορτζ Σόρος, για πολιτική παρέμβαση και ενεργό υποστήριξη της μετανάστευσης.

Με βάση τον νόμο αυτό μπορεί να τιμωρηθεί με ποινή φυλάκισης ενός έτους όποιος παρέχει βοήθεια σε πρόσωπα που έχουν εισέλθει παράνομα στην Ουγγαρία, από χώρα που δεν ανήκει στον Χώρο Σένγκεν, εφόσον η ζωή τους δεν απειλείται άμεσα.

Χθες, Τρίτη, σε άλλο νομοσχέδιο, το κοινοβούλιο είχε εγκρίνει επίσης την επιβολή φόρου ύψους 25% στις μη κυβερνητικές οργανώσεις για τις οποίες υπάρχουν υπόνοιες ότι παρέχουν βοήθεια σε παράτυπους μετανάστες.